**Informácie o poskytovaní odbornej psychologickej starostlivosti – individuálnej aj skupinovej - realizovanej v zmysle § 24 ods. 2 Zákona č. 138/2019 Z.z. o pedagogických zamestnancoch a odborných zamestnancoch v znení neskorších predpisov**

**(starostlivo preštudujte pred podpísaním súhlasu)**

Skupinové aktivity v oblasti prevencie a intervencie budú realizované v priestoroch Strednej zdravotníckej školy v Liptovskom Mikuláši pod vedením školského psychológa a sú poskytované bezplatne – v zmysle §130 ods.11 zákona č. 245/2008 Z.z. Školského zákona.

K účasti na skupinových aktivitách je potrebné vyjadrenie súhlasu klienta a informovaný písomný súhlas klienta so spracúvaním osobných údajov.

Odborná psychologická starostlivosť sa realizuje len s informovaným písomným súhlasom plnoletého klienta a je možné odmietnuť ju bez akýchkoľvek právnych dôsledkov. Vyšetrenie a odborná psychologická starostlivosť je na Strednej zdravotníckej škole v Liptovskom Mikuláši poskytovaná bezplatne – v zmysle §130 ods.11 zákona č. 245/2008 Z.z. Školského zákona.

Poskytovanie odbornej psychologickej starostlivosti ponúka možnosť dôkladne sa zorientovať v štruktúre psychických vlastností klienta a prípadnú identifikáciu možných nežiaducich vplyvov, ako aj návrh opatrení na riešenie problému alebo ďalších výchovných či vzdelávacích postupov či profesijnej, študijnej a kariérnej orientácie.

Klient je o výsledkoch vyšetrenia a možnosti ďalšej poskytovanej odbornej starostlivosti informovaný v osobnom rozhovore. V prípade požiadania inštitúcie oprávnenej zo zákona sa vypracováva správa o odbornej psychologickej starostlivosti a zasiela sa inštitúcii oprávnenej zo zákona, ktorá o ňu požiada. Klient má právo oboznámiť sa s jej obsahom.

Pre potreby odbornej psychologickej starostlivosti sa používajú diagnostické nástroje – tzn. psychologické testy, dotazníky alebo prístrojové metódy vychádzajúce z odborných vedeckých princípov platných v psychológii. Kvantitatívne a kvalitatívne údaje z testov sú súčasťou Osobného spisu klienta spolu s ostatnými získanými údajmi potrebnými pre poskytovanie odbornej psychologickej starostlivosti, ktorými sú napr. anamnestické údaje, pedagogická charakteristika, záznamy z rozhovorov, interpretácie, poznámky, správa z diagnostického vyšetrenia, závery z konzultácií.

Osobné údaje sú zisťované a spracúvané v zmysle §11 ods. 6 Školského zákona v rozsahu:

*O klientovi:* meno, priezvisko, dátum a miesto narodenia, adresa trvalého pobytu alebo miesta, kde sa obvykle zdržiava, ak sa nezdržiava na adrese trvalého pobytu, údaje o fyzickom zdraví, údaje o duševnom zdraví, mentálna úroveň vrátane výsledkov pedagogicko-psychologickej a špeciálno-pedagogickej diagnostiky,

Všetky tieto údaje sú prísne dôverné, školský psychológ Strednej zdravotníckej školy v Liptovskom Mikuláši je povinný zachovávať mlčanlivosť o skutočnostiach, o ktorých sa dozvedel pri svojej činnosti, a to aj po skončení pracovnoprávneho vzťahu so Strednou zdravotníckou školou podľa § 8 ods.1, písm. c.) zákona č. 552/2003 Z. z. o výkone práce vo verejnom záujme v znení neskorších predpisov, podľa §3 zákona č. 199/1994 Z. z. o psychologickej činnosti a Slovenskej komore psychológov v znení neskorších predpisov, podľa § 79 zákona č. 18/2018 Z.z. o ochrane osobných údajov a o zmene a doplnení niektorých zákonov ako aj podľa § 11 ods.7 Školského zákona.

Bez písomného súhlasu klienta nebudú poskytnuté vyššie uvedené osobné údaje iným osobám a po uplynutí lehoty uloženia, ktorá je podľa § 5 ods.3 písm. b.) vyhlášky č. 326/2008 Z. z. o druhoch a náležitostiach vysvedčení a ostatných školských tlačív vrátane spôsobov ich evidencie a uloženia, 20 rokov od posledného poskytnutia starostlivosti, budú skartované a zlikvidované.